Plenul Senatului a adoptat un proiect care facilitează punerea în aplicare a măsurilor necesare pentru monitorizarea deținerii de câini periculoși sau agresivi. Acest lucru se realizează prin acordarea prerogativelor pe care le are Asociația Chinologică Română tuturor asociațiilor chinologice care își desfășoară activitatea la nivel național și care sunt afiliate la federația internațională de profil.
Plenul Senatului a adoptat un proiect care facilitează punerea în aplicare a măsurilor necesare pentru monitorizarea deținerii de câini periculoși sau agresivi. Proiectul va fi dezbătut în Camera Deputaților, care este for decizional în acest caz.
"Pentru respectarea principiului egalității în fața legii, precum și pentru facilitarea punerii în aplicare a măsurilor necesare monitorizării pe teritoriul României a deținerii câinilor periculoși sau agresivi, se impune modificarea OUG nr. 55/2002 privind regimul de deținere al câinilor periculoși sau agresivi, în sensul acordării prerogativelor pe care le are Asociația Chinologică Română în temeiul acestui act normativ tuturor asociațiilor chinologice care își desfășoară activitatea la nivel național și care sunt afiliate la federația internațională de profil", se subliniază în expunerea de motive.
În prezent, în România, în conformitate cu prevederile legale, activează două asociații în domeniul chinologic, ele fiind afiliate la federații internaționale diferite: Asociația Chinologică Română și Uniunea Chinologică Royal. Ambele asociații au aceleași drepturi și obligații conform legislației sub care au fost înființate, conform proiectului de act normativ.
Proiectul a fost adoptat cu un amendament, care stipulează că proprietarii câinilor periculoși sau agresivi sunt obligați să depună la sediul Poliției din raza căreia se află imobilul în care este deținut animalul o copie a unei adeverințe eliberată de o asociație chinologică națională afiliată la o federație chinologică internațională, care să ateste încadrarea acestuia în categoriile respective, precum și o declarație pe propria răspundere.
Un alt amendament admis în cadrul comisiei de specialitate stipulează că dresorii care lucrează în centrele speciale trebuie să dovedească pregătirea și atestarea lor profesională și vor fi autorizați din trei în trei ani de către o comisie formată din câte un reprezentant al unei asociații chinologice naționale afiliate la o federație chinologică internațională, Ministerului Afacerilor Interne și Autorității Naționale Sanitare Veterinare și pentru Siguranța Alimentelor, cu revalidarea anuală a autorizației. Este permis dresajul și antrenamentul acestor câini de către proprietari, pe proprietatea lor, cu asumarea tuturor responsabilităților prevăzute de lege.
Un alt amendament admis prevede că proprietarii sau deținătorii temporari ai acestor câini au obligația de a-i prezenta la o asociație chinologică națională afiliată la o federație chinologică internațională pentru evaluare și încadrare în una dintre categoriile menționate.
Până la înființarea Autorității de Supraveghere Canină, câinii vor fi înregistrați și identificați prin cip, pe cheltuiala proprietarului sau a deținătorului temporar, de către o asociație chinologică națională afiliată la o federație chinologică internațională, menționându-se codul în carnetul de sănătate și în adeverința eliberată, prevede o altă modificare la textul de act normativ.
Proiectul va fi dezbătut în Camera Deputaților, for decizional în acest caz.